S-516/2007

Málið, sem dómtekið var 30. október sl., er höfðað með ákæru lögreglustjórans á höfuðborgarsvæðinu útgefinni 3. apríl 2007 á hendur “J-kk-þgf E-kk-þgf J-kk-þgf, kennitala 051057-2449, Fiskakvísl 12, Reykjavík, fyrir skilasvik með því að hafa, sem stjórnarmaður og framkvæmdastjóri Laxa ehf., kt. 490793-2839, þann 30. október 2003 er bú félagsins var undir skiptameðferð, tekið við og skotið undan skiptum 621.619 kr. inneign, sem félagið fékk greidda frá tollstjóranum í Reykjavík. Telst þetta varða við 3 mgr. 1. tl., en til vara við 4. tl. 1. mgr., 250. gr. almennra hegningarlaga nr. 19/1940.

Þess er krafist að ákærði verði dæmdur til refsingar.

Í málinu krefst skiptastjóri þrotabús Laxa ehf., J-kk-nf G-kk-nf hdl., þess að ákærði verði dæmdur til greiðslu skaðabóta að fjárhæð 621.619 kr. ásamt dráttarvöxtum samkvæmt 1. mgr. 6. gr., sbr. 9. gr. vaxtalaga nr. 38, 2001 frá 22. október 2003 til greiðsludags auk lögmannskostnaðar að skaðlausu og virðisaukaskatts.”

Við aðalmeðferð leiðrétti sækjandinn tvær misritanir í ákæru. Sú fyrri er að í stað 30. október eigi að vera 20. október og sú síðari er að brot ákærða er aðallega talið varða við 3. tl. 1. mgr. 250. gr. almennra hegningarlaga.

Ákærði neitar sök og krefst sýknu, en til vara vægustu refsingar. Hann krefst þess að sakarkostnaður, þar með talin málsvarnarlaun verjanda hans, verði greiddur úr ríkissjóði. Þá er þess krafist að bótakröfunni verði vísað frá dómi.

II

Málavextir eru þeir að bú Laxa ehf. var tekið til gjaldþrotaskipta 3. október 2003 og skiptastjóri skipaður. Ákærði var á þessum tíma stjórnarmaður og framkvæmdastjóri félagsins. Með bréfi 21. september 2004 kærði skiptastjórinn ákærða til lögreglu fyrir skilasvik. Var kæran móttekin 4. október sama ár. Kvað skiptastjórinn ákærða hafa tekið út 20. október 2003 virðisaukaskattsendurgreiðslu hjá tollstjóranum í Reykjavík vegna Laxa ehf. að fjárhæð 621.619 krónur.

Meðal gagna málsins er skýrsla, er skiptastjóri tók af ákærða 17. október 2003. Í upphafi hennar var ákærða leiðbeint um áhrif gjaldþrotaúrskurðarins, hann áminntur um sannsögli og honum gerð grein fyrir refsiábyrgð samkvæmt hegningarlögum. Ákærði bar hjá skiptastjóra að félagið ætti engar eignir sem verðgildi hefðu og að það ætti engar óinnheimtar kröfur hjá öðrum. Samkvæmt greiðslukvittun frá tollstjóra tók ákærða framangreinda fjárhæð út hjá embættinu 20. október 2003 og fékk hana greidda með ávísun. Skiptastjóri reyndi að fá fjárhæðina greidda sér 22. október en var synjað þar eð hún hafði þegar verið greidd ákærða.

Þrátt fyrir að skiptastjóri hafi kært, eins og áður sagði, verður ekki séð að rannsókn lögreglu hafi hafist fyrr en 2. mars 2007 er tekin var skýrsla af ákærða. Þar skýrði hann svo frá að hann hafi verið að innleysa virðisaukaskatt af útlögðum kostnaði Laxa ehf. fyrir tímabilið júlí og ágúst 2003, en hann hafi verið greiddur út á tveggja mánaða fresti. Kvaðst ákærði hafa veitt fénu viðtöku í góðri trú þar eð um hafi verið að ræða endurgreiðslu kostnaðar sem hafi fallið til fyrir gjaldþrotið. Hann kvað fénu hafa verið varið til greiðslu skulda félagsins, en það hafi ekki runnið til sín.

Fyrir dómi bar ákærði að hann hafi alla tíð verið stjórnarmaður og framkvæmdastjóri Laxa ehf. og farið með fjárreiður þess. Hann viðurkenndi að hafa veitt viðtöku framangreindum fjármunum frá tollstjóranum í Reykjavík og lagt þá inn á reikning annars fyrirtækis sem hann hafi þá rekið. Þeir hafi verið notaðir til að greiða skuldir Laxa ehf. Hann taldi sig hafa verið í góðri trú með að gera þetta þar eð fjármunirnir hafi stafað frá tímanum áður en Laxi ehf. varð gjaldþrota. Ákærði kannaðist við að skiptastjóri hefði skýrt fyrir sér þýðingu gjaldþrotsins og þar með að hann hefði allan ráðstöfunarrétt á þeim fjármunum sem tilheyrðu búinu.

III

Eins og nú hefur verið rakið er sannað með játningu ákærða, sem styðst við önnur gögn málsins, að hann hafi, 20. október 2003, en ekki 30. sama mánaðar eins og segir í ákæru, tekið við fjárhæð þeirri, sem í ákæru greinir, frá tollstjóranum í Reykjavík og lagt inn á reikning einkahlutafélags er hann rak. Með þessu kom hann í veg fyrir að framangreindir fjármunir kæmu í hlut þrotabús Laxa ehf., en bú félagsins hafði verið tekið til gjaldþrotaskipta eins og rakið var. Þetta gerði ákærði eftir að skiptastjóri hafði tekið af honum skýrslu um hag félagsins og skýrt fyrir honum þýðingu gjaldþrotaskiptanna. Ákærði var á þessum tíma stjórnarmaður og framkvæmdastjóri Laxa ehf. og fór með fjárreiður þess. Með framangreindum verknaði hefur hann gerst sekur um skilasvik og varðar brot hans við 3. tl. 1. mgr. 250. gr. almennra hegningarlaga.

Samkvæmt sakavottorði ákærða var hann sektaður fyrir ölvunarakstur 2006 og verður refsing hans nú hegningarauki. Þá ber að hafa í huga að ákærði hefur greitt bætur vegna brotsins. Refsingin er hæfilega ákveðin 60 daga fangelsi. Ákærði framdi brot sitt í október 2003 og var það kært tæpu ári síðar. Þrátt fyrir það verður ekki séð að aðhafst hafi verið í því af hálfu lögreglu fyrr en ákærði var yfirheyrður í byrjun mars á þessu ári. Með vísun til þessa skal refsingin falla niður að liðnu 1 ári frá birtingu dómsins fyrir ákærða, haldi hann almennt skilorð 57. gr. almennra hegningarlaga.

Meðal gagna málsins er bréf skiptastjóra Laxa ehf. þar sem fallið er frá bótakröfunni þar eð ákærði hafi greitt hana. Verður henni því vísað frá dómi.

Ákærði verður dæmdur til að greiða málsvarnarlaun verjanda síns, Þ-kk-ef E-kk-ef hrl., 186.750 krónur að meðtöldum virðisaukaskatti, en annan kostnað leiddi ekki af málinu.

A-kk-nf Í-kk-nf héraðsdómari kvað upp dóminn.

Dómsorð

Ákærði, J-kk-nf Ö-kk-nf J-kk-nf, sæti fangelsi í 60 daga, en fresta skal fullnustu refsingar og falli hún niður að liðnu 1 ári frá birtingu dómsins fyrir honum, haldi hann almennt skilorð 57. gr. almennra hegningarlaga.

Skaðabótakröfu í ákæru er vísað frá dómi.

Ákærði greiði málsvarnarlaun verjanda síns, Þ-kk-ef E-kk-ef hrl., 186.750 krónur að meðtöldum virðisaukaskatti.

A-kk-nf Í-kk-nf.